b"\n_START_ARTICLE_\nCarles Ter\xc3\xa8s Bell\xc3\xa8s\n_START_SECTION_\nBiografia\n_START_PARAGRAPH_\nDescendent de pares franjolins emigrats a Barcelona, va cr\xc3\xa9ixer al barri de la Verneda/Sant Mart\xc3\xad de Proven\xc3\xa7als. Des de 1993 viu entre Torredarques (Matarranya) i Alcany\xc3\xads (Baix Arag\xc3\xb3)._NEWLINE_\xc3\x89s membre actiu de l'Associaci\xc3\xb3 Cultural del Matarranya, de la qual n'ha estat secretari. Escriu la columna l'Esmolet a la revista Temps de Franja, de la qual n'\xc3\xa9s tamb\xc3\xa9 el coordinador. Forma part del col\xc2\xb7lectiu Viles i gents que, des del 1995, publica setmanalment una columna en catal\xc3\xa0 al peri\xc3\xb2dic La Comarca d'Alcany\xc3\xads. Escriu tamb\xc3\xa9 l'\xc3\xbanica columna en catal\xc3\xa0 de la revista El Salto Arag\xc3\xb3n/AraInfo, des del primer n\xc3\xbamero (maig 2017). Tots els seus articles es poden consultar al blog l'Esmolet._NEWLINE_Ha publicat la novel\xc2\xb7la Licantropia, ambientada al Matarranya del segle XVIII i dedicada a la tem\xc3\xa0tica de llops i homes, guanyadora del premi Premi Guillem Nicolau 2011 de creaci\xc3\xb3 liter\xc3\xa0ria convocat pel Govern d'Arag\xc3\xb3. L'edici\xc3\xb3 definitiva l'ha feta Edicions de 1984, Barcelona, 2013 (Col\xc2\xb7lecci\xc3\xb3 Mirmanda, 102. ISBN 978-84-92440-97-9). Licantropia ha estat tamb\xc3\xa9 finalista del Premi Joan Crexells de Narrativa a la millor obra editada en catal\xc3\xa0 l'any 2013. La traducci\xc3\xb3 al castell\xc3\xa0, Licantrop\xc3\xada, ha estat publicada per Gara d'Edizions, Saragossa, 2015 (colecci\xc3\xb3n viceVersa, 9. ISBN 978-84-8094-409-0). El traductor ha estat Chus\xc3\xa9 Arag\xc3\xbc\xc3\xa9s."